Àngel Puertas ( Barcelona, 1983 ) és un dels tres fundadors de l'startup catalana SeniorDomo.
La iniciativa es remunta al 2016, amb l'experiència de l'Àngel i el seu germà Pedro amb la malaltia del seu pare, malalt d'ELA que volia envellir a casa.
Després de morir van decidir emprendre un projecte per fer possible envellir a casa d'una forma totalment innovadora.
El juliol del 2018 Jordi Mercé es va sumar al projecte i tots tres van fundar l'empresa.
El primer servei de teleassistència de SeniorDomo va entrar al mercat a final d'abril del 2019.
El vostre és un d'aquells casos que l'experiència personal va totalment lligada a la professional...
Sí, ens hem dedicat molts anys a la transformació digital de grans empreses i tenim molt coneixement tecnològic en les darreres tecnologies.
Per nosaltres es un projecte amb molt d'impacte social on podem aplicar tot el nostre coneixement.
Es una tasca molt agraïda i que ens motiva per la nostra experiència personal.
Quina motivació vau tenir per redissenyar el servei de teleassistència?
Bàsicament, no ens va agradar la poca innovació que vam veure tant al sector públic com privat.
Es continua oferint una solució dels anys 90, la teleassistència tradicional del botó vermell.
Aquesta falta d'innovació envers a la gent gran, ens va impulsar a crear SeniorDomo.
Volem que el que vam passar nosaltres com a experiència negativa no li torni a passar a ningú més.
Què és i quines avantatges té SeniorDomo?
Principalment, hem aconseguit dissenyar una solució de teleassistència per a la gent gran que els protegeix dins i fora de casa les 24h.
Els familiars tenen coneixement en tot moment de l'activitat de la persona usuària a través de la nostra app i tenim un equip les 24h atenent situacions de risc.
La solució inclou un rellotge intel·ligent, un clauer amb un sensor de presència al domicili i un intercomunicador per comunicar-nos amb l'usuari a casa.
Tots els dispositius estan connectats a la nostra plataforma i rebem alarmes en temps real.
El nostre equip gestiona alarmes les 24h i, si escau, coordinem l'atenció de l'emergència amb el 112 i els familiars.
A més, no només rebem alarmes de caiguda o d'ajuda, el nostre equip monitoritza per exemple si l'usuari es treu el rellotge, té la bateria baixa o no ha tornat a casa després d'estar fora més temps del previst.
Quins són els usuaris potencials de l'empresa?
Tenim des de usuaris molt actius i autònoms que van des de els 60 anys que confien en el nostre servei perquè viuen sols i tenen por de que els passi res i ningú en tingui coneixement.
Fins a usuaris més dependents que complementen el nostre servei amb cuidadors al domicili.
De fet el nostre servei permet allargar el màxim de temps possible l'estància a casa combinant-ho amb un cuidador en els moments més importants d'higiene, tasques de la casa o alimentació.
A finals d'abril vau posar en servei el primer servei.
Quina acceptació heu tingut des de llavors?
Els nostres usuaris ens estan recomanant i és la millor publicitat que existeix.
De fet estem molt propers a molts usuaris i ens van proposant millores a introduir al nostre servei.
Hem afegit un clauer amb GPS propi per gent amb Alzheimer i noves funcionalitats a l'aplicació mòbil, tot això gràcies als nostres usuaris que sempre estan al centre.
Quin és el vostre objectiu empresarial?
Volem convertir-nos en un servei innovador de teleassistència referent en el mercat per com fem les coses i les posem a disposició de l'usuari.
Actualment teniu un total de 13 treballadors, caldrà ampliar la plantilla per aconseguir aquest repte?
Sí, ens agrada la idea de créixer d'una forma ordenada amb passos en ferm.
La decisió d'obrir el servei només a Barcelona i perifèria va ser per oferir un servei de qualitat, i així millorar abans del següent salt.
De cara a final d'any tenim previst incorporar a 3 persones més a l'equip.
Algun dels 3 cofundadors tenia experiència en emprenedoria?
No, però hem incorporat gent molt clau a l'equip que sí té força experiència a l'ecosistema d'emprenedors i ha participat a diversos projectes.
Ha sigut clau la seva experiència per no cometre errades.
D'altra banda a l'equip tenim gent que coneix molt bé el sector de la gent gran perquè hi ha treballat molts anys, i la seva visió complementa la nostra que és més basada a la tecnologia.
Com heu fet realitat la idea que vau tenir el 2018?
La clau va ser comptar amb un col·lectiu de vint famílies que ens van ajudar a dissenyar el servei.
SeniorDomo recull un seguit de funcionalitats que atenen a una necessitat real.
I tenim una llista de millores molt importants que portarem a terme l'any vinent.
Sí, jo personalment em considero una persona força inquieta i surto amb facilitat de la zona de confort.
La millora del benestar de les persones es un dels objectius que tenim.
Quines són les principals dificultats amb les que us heu trobat per portar a terme aquest projecte empresarial?
Principalment, ha sigut un esforç econòmic important.
Hem dut a terme el projecte amb capital propi i vaig deixar la feina per dedicar-m'hi a temps complet.
La segona dificultat ha sigut trobar un equip potent i equilibrat en coneixement i característiques.
Som molt diversos, des de gent molt jove amb gent molt més experimentada.
Creiem molt en la diversitat com a palanca de la innovació.
Penseu que l'administració pública ofereix suficients recursos per les persones emprenedores?
Sí, considero que hi ha moltes eines per emprendre.
Des de Barcelona Activa o Catalunya Emprèn, que impulsen molt el teixit empresarial a Catalunya.
També a nivell espanyol, estem a punt de tancar un ENISA com a préstec sense avals que ens ajuda a créixer de forma autònoma abans de fer una ronda d'inversió per fer el proper salt.
Barcelona, és una bona capital per emprendre?
Sí, nosaltres estem ubicats als 22@ per una casualitat pràcticament i puc afirmar que hi ha un ecosistema brutal.
L'únic punt negatiu és que la manca i retenció de talent serà un problema a la ciutat.
Molta demanda i poca oferta especialment amb perfils tecnològics.
Les empreses de nova creació especialment al principi tenen molt pocs recursos per contractar, i és un handicap.
Quins consells donaríeu a aquelles persones que volen emprendre?
El més important és que ho facin amb il·lusió i convicció.
També que aprofitin l'agilitat que té una empresa de nova creació envers a companyies establertes i més grans, i per descomptat el treball col·laboratiu en xarxa amb d'altres empreses per ser més competitius.